Kalon'ny Ntaolo (tononkalo)

Kalon'ny Ntaolo 

Ankanga saraky ny ala anie aho ka misento ny alan-tapia,

Miherikerika an-tanin'olona, tsy mba manana izay ho antsoina.

Zanak'omby lavi-kijana, anaty toerana manavia,

Miraoka ahitra tsy mba voky, mimaona foana lavim-panoina!

Vitsika momba kiatay anie aho, harivariva eto an-an-tanin'olona,

Manimanina. Nefa ho aiza? Mbola lavitra irony bonga.

Singan'olona manirery, sento foana no mitambolina:

Mba nataoko ny ho very dia, nefa embona re no tonga!

Tapak'ahitra enti-driaka anie aho avalambalan'ireo antsanga,

Tsy mba tanjona ifaharana, tsy mba zahatra iaferana.

Adrisa eny an-tanimbary, fihetraketrak'ireo sompanga,

Manim-bolo ny ahi-maitso sy kijeja eny an-tanin-karena.

Voronkely tratry ny orana aho, tapaka elatra manirery,

Te-handroso fa efa tola, raha hijanona toa very.

Tsiriry kely nilaoza-namana, mbola hihazo iry vodilanitra,

Narian'ireo niara-dia ka trotraka mbola lavitra.

Manembonembona tsy tamana aho fa vahiny tsy zatra tany,

'Zay rehetra topaza-maso mampirotsaka ny tomany.

Aretin'ny olo-manina ny ahy, tsy ho sitrana raha tsy mody:

Avelao aho hanainga, roy, fa izany no fanafody

O ry velona miara-monina, 'zany foko ka maizina andro,

Mahita anay lavi-kavana ka iadiana mena masoandro

O nahoana no dia latsaina, nahoana no miolanonolana?

Mahita anay saraka olona ka mandroaka anay maizim-bolana! 

Fredy RAJAOFERA

(Sampan'oliva, tak.29, nasian'izy mpanoratra fanitsiana tetsy sy teroa)

  Loharano 
1.https://poetawebs.e-monsite.com/pages/fakafaka/kalon-ny-ntaolo-fredy-rajaofera.html